Document ID: 32015D0156

NEUVOSTON TÄYTÄNTÖÖNPANOPÄÄTÖS (EU) 2015/156,
annettu 27 päivänä tammikuuta 2015,
luvan antamisesta Romanialle soveltaa yhteisestä arvonlisäverojärjestelmästä annetun direktiivin 2006/112/EY 26 artiklan 1 kohdan a alakohdasta ja 168 artiklasta poikkeavia toimenpiteitä annetun täytäntöönpanopäätöksen 2012/232/EU voimassaolon jatkamisesta
EUROOPAN UNIONIN NEUVOSTO, joka
ottaa huomioon Euroopan unionin toiminnasta tehdyn sopimuksen,
ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY (1) ja erityisesti sen 395 artiklan 1 kohdan,
ottaa huomioon Euroopan komission ehdotuksen,
sekä katsoo seuraavaa:
(1)
Romania haki komission pääsihteeristössä 13 päivänä helmikuuta 2014 saapuneeksi kirjatulla kirjeellä lupaa jatkaa direktiivin 2006/112/EY 26 artiklan 1 kohdan a alakohdasta ja 168 artiklasta poikkeavan toimenpiteen soveltamista rajoittaakseen oikeutta vähentää arvonlisävero kustannuksista, jotka liittyvät tiettyihin muussa kuin pelkästään yrityskäytössä oleviin moottorikäyttöisiin maantieajoneuvoihin. Romania täydensi komissiossa 15 päivänä syyskuuta 2014 saapuneeksi kirjatulla kirjeellä hakemustaan kertomuksella, joka koski neuvoston täytäntöönpanopäätöksen 2012/232/EU (2) soveltamista.
(2)
Komissio antoi direktiivin 2006/112/EY 395 artiklan 2 kohdan toisen alakohdan mukaisesti Romanian hakemuksen tiedoksi muille jäsenvaltioille 12 päivänä marraskuuta 2014 päivätyllä kirjeellä. Komissio ilmoitti Romanialle 13 päivänä marraskuuta 2014 päivätyllä kirjeellä, että se oli saanut kaikki pyynnön arviointia varten tarpeellisina pitämänsä tiedot.
(3)
Direktiivin 2006/112/EY 168 artiklassa annetaan verovelvolliselle lupa vähentää arvonlisävero, joka on maksettu kyseisen verovelvollisen verollisia liiketoimiaan varten vastaanottamien tavaroiden luovutuksista ja palvelujen suorituksista. Kyseisen direktiivin 26 artiklan 1 kohdan a alakohta sisältää vaatimuksen, jonka mukaan arvonlisäveroa on suoritettava, kun liikeomaisuutta otetaan verovelvollisen omaan tai tämän henkilöstön yksityiseen käyttöön tai yleisesti ottaen muita kuin yrityksen varsinaisia tarkoituksia varten.
(4)
Täytäntöönpanopäätöksellä 2012/232/EU annettiin Romanialle lupa soveltaa direktiivin 2006/112/EY 395 artiklan 1 kohdan nojalla poikkeustoimenpidettä arvonlisäveron vähennysoikeuden rajoittamiseksi 50 prosenttiin, kun tuotantopanoksiin sisältyvä arvonlisävero kannetaan moottorikäyttöisten maantieajoneuvojen ostamisesta, EU:n sisäisestä hankinnasta, tuonnista, vuokraamisesta tai liisauksesta ja kun arvolisävero kannetaan kyseisiin ajoneuvoihin liittyvistä kustannuksista, polttoaine mukaan lukien, jos ajoneuvot eivät ole yksinomaan yrityskäytössä.
(5)
Täytäntöönpanopäätöksen 2012/232/EU voimassaolo päättyi 31 päivänä joulukuuta 2014.
(6)
Jotta varmistetaan poikkeustoimenpiteen keskeytymätön soveltaminen, tätä asetusta on syytä soveltaa 1 päivästä tammikuuta 2015.
(7)
Täytäntöönpanopäätöksen 2012/232/EU 4 artiklan 2 kohdan toisen alakohdan mukaisesti Romania antoi komissiolle mainitun päätöksen soveltamista koskevan kertomuksen, joka sisältää arvioinnin vähennysoikeuteen sovellettavasta prosenttimääräisestä rajoituksesta. Kuten asia oli tähän saakka voimassa olleen poikkeuksen osalta, Romania katsoo edelleen, että 50 prosentin rajoitus on perusteltu.
(8)
Poikkeuksella katsotaan olevan vain vähäinen vaikutus lopullisessa kulutusvaiheessa kannettavan veron kokonaismäärään, eikä se vaikuta kielteisesti arvonlisäverosta saataviin unionin omiin varoihin. Romanialle olisi näin ollen annettava lupa jatkaa toimenpiteen soveltamista rajoitetun ajan 31 päivään joulukuuta 2017 saakka.
(9)
Jos Romania hakee poikkeustoimenpiteen voimassaolon jatkamista vielä vuoden 2017 jälkeen, uusi kertomus ja voimassaolon jatkamista koskeva hakemus olisi toimitettava komissiolle viimeistään 31 päivänä maaliskuuta 2017,
ON HYVÄKSYNYT TÄMÄN PÄÄTÖKSEN:
1 artikla
Korvataan täytäntöönpanopäätöksen 2012/232/EU 4 artikla seuraavasti:
”4 artikla
1. Tämän päätöksen voimassaolo päättyy 31 päivänä joulukuuta 2017.
2. Tässä päätöksessä säädettyjen toimenpiteiden voimassaolon jatkamista koskevat hakemukset on jätettävä komissiolle viimeistään 31 päivänä maaliskuuta 2017.
Tällaiseen hakemukseen on liitettävä kertomus, joka sisältää arvioinnin tämän päätöksen mukaiseen arvonlisäveron vähennysoikeuteen sovellettavasta prosenttimääräisestä rajoituksesta.”
2 artikla
Tätä päätöstä sovelletaan 1 päivästä tammikuuta 2015.
3 artikla
Tämä päätös on osoitettu Romanialle.
Tehty Brysselissä 27 päivänä tammikuuta 2015.

Labels: 2
8
3
18
15